
Text rozhodnutia
Súd: Krajský súd Bratislava Spisová značka: 8CoPr/3/2019 Identifikačné číslo súdneho spisu: 1316217412 Dátum vydania rozhodnutia: 11. 06. 2019 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2019:1316217412.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Ondreja Krajča a JUDr. Moniky Holickej v spore žalobkyne: K.. O.. O. J., D. Š. XX, D., zastúpenej: Mgr. Slavomír Slávik, advokátom so sídlom Martina Granca 8, Bratislava, proti žalovanému: Ministerstvo vnútra Slovenskej republiky, so sídlom Pribinova 2, Bratislava, o určenie, že k zániku štátnozamestnaneckého pomeru ku dňu 31.08.2016 nedošlo, o odvolaní žalobkyne proti rozsudku Okresného súdu Bratislava III zo dňa 15. novembra 2017 č.k. 15Cpr/15/2016-83, takto r o z h o d o l : Odvolací súd napadnutý rozsudok súdu prvej inštancie m e n í tak, že určuje, že ku skončeniu štátnozamestnaneckého pomeru založeného medzi žalobkyňou a žalovaným k 31.augustu 2016 nedošlo a štátnozamestnanecký pomer trvá naďalej. Vo zvyšnej časti rozsudok súdu prvej inštancie z r u š u j e a vec mu v r a c i a na ďalšie konanie. o d ô v o d n e n i e : 1. Napadnutým rozsudkom zamietol súd prvej inštancie žaloba žalobkyne a stranám nepriznal náhradu trov konania. Vychádzal zo zistenia, že dňa 15.04. 2016 uzavreli žalobkyňa a žalovaný ako služobný úrad služobnú zmluvu s tým, že žalobkyňa bude vykonávať štátnu službu na štátnozamestnaneckom mieste v služobnom úrade vo funkcii hlavný štátny radca - odborník v odbore štátnej služby 1.03 Medzinárodná spolupráca, finančné prostriedky európskych spoločenstiev, s druhom štátnej služby dočasná štátna služba /§ 17 ods. 3 písm. c/ Zákona o štátnej službe/, s časom trvania na dobu určitú - na základe výberu číslo SPOU-PO-Vk-2016/59 z 31. marca 2016 na voľné štátnozamestnanecké miesto štátneho zamestnanca - odborníka, ktorý je dočasne potrebný na plnenie úloh štátnej služby - trvá najdlhšie do 31. decembra 2022, ako najnáročnejšia činnosť je koncepčná a koordinačná činnosť na úrovni ministerstva, tvorba stratégie a štátnej politiky na úrovni ministerstva, štátnozamestnanecký pomer vzniká dňa 15.04. 2016, pravidelným miestom vykonávania štátnej služby bude oddelenie Národného projektu Take Away odboru rozvojových projektov, monitorovania a hodnotenia úradu splnomocnenca vlády SR pre rómske komunity, Vajnorská 25, Bratislava, Organizačným opatrením ministra vnútra Slovenskej republiky číslo 12, zo dňa 17.08. 2016, na zabezpečenie kvalitnejšieho a efektívnejšieho výkonu služobných činností vykonáva dňom 1. septembra 2016 organizačné a systemizačné zmeny v tabuľke zloženia a počtov Úradu splnomocnenca vlády SR pre rómske komunity. Uvedené organizačné a systemizačné zmeny sa v zmysle listiny Úradu splnomocnenca vlády SR pre rómske komunity, Pribinova 2, 812 72 Bratislava zo dňa 17.08. 2016 označenej ako ,,Organizačné a systemizačné zmeny" týkajú 14 štátnych zamestnancov v dočasnej štátnej službe - odborníkov, ktorým zaniká potreba plnenia úloh štátnej služby vzhľadom na pripravované zmeny pre jednotlivé národné projekty, medzi inými i ID:40598, funkcia: hlavný štátny radca, v tejto súvislosti bude na Úrade splnomocnenca vlády SR pre rómske komunity k 31. augustu zrušených 13 štátnozamestnaneckých miest v dočasnej štátnej službe. Žalovaný vydal dňa 22. augusta 2006 Potvrdenie o skončení štátnozamestnaneckého pomeru so žalovanou na základe zákona číslo: SPOU-PO-52-152/2016 ku dňu 31. augusta 2016, z dôvodu, že Organizačným opatrením MV SR č. 12/2016 zo dňa 17. augusta 2016 s účinnosťou od 1. septembra 2016 došlo k zrušeniu ID 40598, funkcie hlavný štátny radca, na ktorom vykonávala dočasnú štátnu službu odborníka, štátnozamestnanecký pomer skončil uplynutím dočasnej štátnej služby podľa § 52 ods. 1 písmeno i/ Zákona o štátnej službe na Úrade splnomocnenca vlády SR pre rómske komunity. Takto zistený skutkový stav posúdil podľa ustanovení zákona č. 400/2009 Z.z. o štátnej službe (§ 17 ods. 3 písm. c/, § 18 písm. g/, § 46 ods. 2, § 52 ods. 1 písmeno i/, ods. 3) a dospel k záveru, že žaloba nie je dôvodná. Poukázal na to, že nie je možné zamieňať, resp. dávať právne rovnítko medzi pojmy ,,dočasná štátna služba" a ,,dočasná potreba". Dočasná štátna služba je z hľadiska trvania porovnaniaschopná len so stálou štátnou službou. Dočasná štátna služba je z hľadiska trvania ohraničená dĺžkou trvania, ale je to len maximálna dĺžka jej trvania. Ale časový úsek dočasnej potreby nemusí byť ohraničený maximálnou dĺžkou trvania dočasnej štátnej služby. To znamená, že dočasná potreba sa môže časovo zhodovať s časovým ohraničením maximálnej dĺžky trvania dočasnej štátnej služby, ale nemusí. Teda dočasná potreba môže skončiť v priebehu trvania dočasnej štátnej služby, resp. ešte pred jej skončením, ako to bolo v tomto prípade. A teda ukončenie dočasnej potreby je právnym dôvodom na skončenie štátnozamestnaneckého pomeru ešte pred skončením doby dočasnej štátnej služby, ako to bolo v tomto prípade, pričom nie je právne významné, či bol žalobkyňou ukončený nejaký konkrétny projekt alebo konkrétna činnosť vykonávaná žalobkyňou v časovom rámci tejto dočasnej potreby. Právne významným faktom pre ukončenie dočasnej potreby a tým dôvodom pre skončenie štátnozamestnaneckého pomeru je uvedené organizačné opatrenie vykonávané z uvedeného konkrétneho dôvodu. A potvrdenie o skončení štátnozamestnaneckého pomeru ho musí obsahovať ako dôvod jeho skončenia, čo v tomto prípade splnené bolo. O náhrade trov konania rozhodol v zmysle § 255 ods. 1 C.s.p. 2. Proti tomuto rozsudku podala v zákonom stanovenej lehote žalobkyňa domáhajúc sa jeho zrušenia a vrátenia veci súdu prvej inštancie na ďalšie konanie z dôvodov, že vychádza z nesprávneho právneho posúdenia veci a že konanie má inú vadu, ktorá mohla mať za následok nesprávne rozhodnutie vo veci. Argumentovala, že zánik potreby plnenia úloh štátnej správy, resp. dočasná potreba, nie je zákonný dôvod na skončenie dočasnej štátnej služby, takýto dôvod na uplynutie dočasnej štátnej služby zákon o štátnej službe nepozná. Zákonom ustanovený predpoklad pre skončenie štátnozamestnaneckého pomeru z dôvodu uplynutia dočasnej štátnej služby tak ako to vyplýva z dôvodovej správy je logicky ten, ktorý zákon o štátnej službe pokladá za dôvod vzniku dočasnej štátnej služby. Dôvodová správa k zákonu o štátnej službe tak mala na mysli zastupovanie zamestnanca ako zákonný dôvod vzniku dočasnej štátnej služby a v prípade následného návratu zastúpeného štátneho zamestnanca zaniká dôvod vzniku dočasnej štátnej služby a dočasná štátna služba tak zaniká uplynutím. Plnenie národného projektu nemôže byť zákonným dôvodom vzniku dočasnej štátnej služby, nakoľko tento dôvod Zákon o štátnej službe nepozná. Zdôraznila, že dôvod vzniku štátnozamestnaneckého pomeru v prípade štátnozamestnaneckého pomeru nemôže vyplývať zo zmluvy, ale jedine zo Zákona o štátnej službe. Dôvodom vzniku štátnozamestnaneckého pomeru u nej je dočasná potreba plnenia odborných úloh štátnej služby a to po dobu uvedenú v služobnej zmluve. Nie je akceptovateľný prístup zamestnávateľa, ktorý organizačným opatrením jednostranne rozhodne o tom, že nemá prácu pre zamestnanca a na základe tejto skutočnosti jednostranne rozhodne po uplynutí dočasnej štátnej služby. Takýto výklad by viedol k záveru, že organizačné zmeny ako výpovedný dôvod pre štátnych zamestnancov v dočasnej štátnej službe by sa vôbec nepoužil, nakoľko v týchto prípadoch by došlo vždy k uplynutiu dočasnej štátnej služby. Dôvodom na základe, ktorého vznikol štátnozamestnanecký pomer v dočasnej štátnej službe odborníka, ktorý je dočasne potrebný na plnenie úloh, nie je ani výber č.SPOU-PO-Vk-2016/5-12 z 29.01.2016 na voľné štátnozamestnanecké miesto štátneho zamestnanca - odborníka, ktorý je dočasne potrebný na plnenia úloh štátnej služby, potreba práce, keď Výbery neobsahuje zmienku o dobe trvania dočasnej štátnej služby a neobsahuje ani zmienku o konkrétnom projekte, vôbec neobsahuje iné časové ohraničenie a neobsahuje ani iným určiteľný spôsobom vymedzenie časového úseku. Mala za to, že skutočným dôvodom vzniku štátnozamestnaneckého pomeru u nej bola dočasná potreba plnenia odborných úloh, t.j. úloh na ktoré je potrebné osobitné vzdelanie, resp. schopnosti alebo vlastnosti. Dočasnosť však nie je možné vykladať v tom zmysle ako to uvádza prvoinštančný súd, ale je ju potrebné chápať v zmysle časovom ako vyplýva z ustanovenia § 18 písm. g/ Zákona o štátnej službe. Uvedené ustanovenie uvádza, že dočasná štátna služba trvá po dobu uvedenú v služobnej zmluve a nie je potom možné aprobovane skončiť štátnozamestnanecký pomer jednostranným rozhodnutím zamestnávateľa o uplynutí tejto doby. Zdôraznila, že uplynutie dočasnej štátnej služby je spojené len s uplynutím dohodnutej doby jej trvania. Zotrvala na svojej argumentácii, že doba určená v služobnej zmluve presnými dátumom 31. decembra 2022 neuplynula a, že iná doba určená objektívnou skutočnosťou, udalosťou alebo iným spôsobom nevzbudzujúcim pochybnosť, z obsahu služobnej zmluvy ani z obsahu výberu nevyplýva. V žiadnom prípade nemožno akceptovať výklad zo strany súdu, ktorý priznal ochranu jednostrannému rozhodnutiu žalovaného po uplynutí doby trvania štátnozamestnaneckého pomeru. Zákon o štátnej službe v § 52 ods. 1 písm. i/ neuvádza, že tento zaniká uplynutím potreby ďalšieho zamestnávania, ale uplynutím času. Zrušenie štátnozamestnaneckého pomeru z dôvodov uvedených žalovaným v potvrdení o skončení štátnozamestnaneckého pomeru, nie je dôvodom pre skončenie štátnozamestnaneckého pomeru na základe zákona z dôvodu uplynutia času, ale dôvodom na jeho skončenie výpoveďou. Mala za to, že aplikácia § 17 a § 52 Zákona o štátnej službe, resp. jej vyloženie prvoinštančným súdom je nesprávne. Zákon o štátnej službe nepozná ako právne akceptovaný dôvod skončenia štátnozamestnaneckého pomeru rozhodnutie zamestnávateľa o pominutí potreby, resp. dočasnej potreby ďalšieho zamestnávania. Rozhodnutie o zrušení štátnozamestnaneckého miesta je rozhodnutím o organizačnej zmene, na ktoré sa vzťahujú ustanovenia Zákona o štátnej službe a rozhodnutie po pominutí potreby ďalšieho zamestnávania s dôsledkami na skončenie štátnozamestnaneckého pomeru právny poriadok nepozná. Použitý dôvod skončenia štátnozamestnaneckého pomeru u nej, teda uplynutie dočasnej štátnej služby, sa vzťahuje len na uplynutie dohodnutej doby trvania štátnej služby a táto musí byť súčasťou služobnej zmluvy, pričom právny poriadok nepripúšťa možnosť skončenia štátnozamestnaneckého pomeru na základe jednostranného rozhodnutia zamestnávateľa o tom, že uplynula dohodnutá doba trvania štátnozamestnaneckého pomeru. Týmto spôsobom dochádza k obchádzaniu zákona a rozhodnutiu o organizačnej zmene, ktorý došlo k zrušeniu pracovného miesta, sa priznávajú dôsledky, ktoré právny poriadok nepozná. Ak by zákonodarca zamýšľal priznať odborníkovi, ktorý je dočasne potrebný na plnenie úloh štátnej správy, rovnaké postavenie a práva ako odborníkovi ústavného činiteľa, toto by explicitne uviedol do Zákona o štátnej službe. Namietala, že projekt, na účely, ktorého bola prijímaná do štátnej služby, naďalej trvá a žalovaný na účely plnenia tohto projektu naďalej prijíma zamestnancov. Záverom namietala nepreskúmateľnosť rozsudku súdu prvej inštancie. 3. Žalovaný vo svojom vyjadrení k odvolaniu žalobkyne zotrval na svojej argumentácii, že skončenie štátnozamestnaneckého pomeru u žalobkyne nastalo zo zákona, nakoľko uplynula potreba jej ďalšieho zamestnávania. Za irelevantné považoval porovnanie s odborníkom ústavného činiteľa a poukázal na to, že v prípade odborníka dočasne potrebného na plnenie služobných úloh ide o osobitnú kategóriu zamestnancov, na ktorú nie je možné aplikovať všetky ustanovenia zákona č. 400/2009 Z.z. Uviedol, že ustanovenia o výpovedi nie je možné aplikovať v prípade žalobkyne, nakoľko tieto výslovne používajú označenie štátneho zamestnanca. Zdôraznil, že už z názvu štátnozamestnaneckého miesta, na ktorom bola žalobkyňa zaradená, vyplýva, že ide o dočasné plnenie úloh štátnej správy a to len počas trvania potreby plnenia takýchto úloh a akýkoľvek iný výklad by priznal týmto zamestnancom vyššiu ochranu ako zamestnancom uvedeným v ustanovení § 6 Zákona o štátnej službe, ktorý sa v mnohých inštitútoch a postupoch odlišuje od Zákonníka práce a že tieto odlišnosti je potrebné brať do úvahy. Z uvedených dôvodov navrhol napadnutý rozsudok súdu prvej inštancie potvrdiť. 4. Odvolací súd preskúmal napadnutý rozsudok súdu prvej inštancie v medziach uplatňovaných odvolacích dôvodov, ktorými je viazaný (§ 379 a § 380 ods. 1 C.s.p.), bez nariadenia odvolacieho pojednávania (§ 385 ods. 1 C.s.p. a contrario v spojení s § 219 ods. 3 C.s.p.), a viazaný skutkovým stavom tak, ako ho zistil súd prvej inštancie (§ 383 C.s.p.) dospel k záveru, že odvolanie žalobkyne z dôvodu nesprávneho právneho posúdenia veci súdom prvej inštancie je dôvodné. 5. V preskúmavanej veci bolo zo skutkového hľadiska medzi stranami nesporné, že dňa 15.04. 2016 uzavreli žalobkyňa ako štátny zamestnanec a žalovaný ako služobný úrad služobnú zmluvu s tým, že žalobkyňa bude vykonávať štátnu službu na štátnozamestnaneckom mieste v služobnom úrade vo funkcii hlavný štátny radca - odborník v odbore štátnej služby 1.03 Medzinárodná spolupráca, finančné prostriedky európskych spoločenstiev, s druhom štátnej služby - dočasná štátna služba podľa § 17 ods. 3 písm. c/ zákona o štátnej službe, s časom trvania na dobu určitú - na základe výberu číslo SPOU-PO-Vk-2016/59 z 31. marca 2016 na voľné štátnozamestnanecké miesto štátneho zamestnanca - odborníka, ktorý je dočasne potrebný na plnenie úloh štátnej služby - trvá najdlhšie do 31. decembra 2022. Žalovaný vydal dňa 22. augusta 2006 Potvrdenie o skončení štátnozamestnaneckého pomeru so žalobkyňou na základe zákona ku dňu 31. augusta 2016, z dôvodu, že organizačným opatrením MV SR č. 12/2016 zo dňa 17. augusta 2016 s účinnosťou od 1. septembra 2016 došlo k zrušeniu ID 40598, funkcie hlavný štátny radca, na ktorom vykonávala dočasnú štátnu službu odborníka, štátnozamestnanecký pomer tak skončil uplynutím dočasnej štátnej služby podľa § 52 ods. 1 písm. i) Zákona o štátnej službe z dôvodu pominutia potreby plnenia služobných úloh štátnej služby na Úrade splnomocnenca vlády SR pre rómske komunity 6. Žalobkyňa namietala, že jej štátnozamestnanecký pomer na základe zákona nemohol zaniknúť podľa § 52 ods. 1 písm. i/ Zákona o štátnej službe, pretože nedošlo k uplynutiu doby trvania dočasnej štátnej služby, ktorá bola dohodnutá v služobnej zmluve do 31.12.2022 a z obsahu služobnej zmluvy nie je možné žiadnym prípustným výkladom dospieť k záveru o inak vyjadrenej dobe trvania dočasnej štátnej služby. Uviedla, že vymedzenie účelu dočasnej štátnej služby, resp. účelu uzavretia služobnej zmluvy v dočasnej štátnej službe, presným a nepochybným spôsobom v služobnej zmluve absentuje a v tejto súvislosti poukazovala na jej prípadnú neplatnosť. Mala za to, že dočasná štátna služba končí uplynutím doby jej trvania a tento spôsob skončenia dočasnej štátnej služby na základe zákona je označovaný ako uplynutie dočasnej štátnej služby. Namietala skončenie štátnozamestnaneckého pomeru z dôvodu prijatia organizačného opatrenia žalovaným, ktorým zrušil jej štátnozamestnanecké miesto, a to odkazom na uplynutie dočasnej štátnej služby v zmysle § 52 ods. 1 písm. i/ Zákona o štátnej službe, pretože takýto dôvod skončenia dočasnej štátnej služby na základe zákona neexistuje a takýto dôvod zakladá možnosť skončiť dočasnú štátnu službu len na základe výpovede podľa § 47 písm. b/ Zákona o štátnej službe. 7. Žalovaný poukazoval na znenie dôvodovej správy k § 52 ods. 1 písm. i/ Zákona o štátnej službe, podľa ktorej k skončeniu dočasnej štátnej služby spravidla dôjde uplynutím dohodnutej (resp. ustanovenej) doby, prípadne na základe toho, že nastane zákonom ustanovený predpoklad, ktorý je dôvodom skončenia štátnozamestnaneckého pomeru v dočasnej štátnej službe a v tejto súvislosti argumentoval, že predpokladom pre skončenie štátnozamestnaneckého pomeru v dočasnej štátnej službe je zaniknutie dôvodu, na základe ktorého štátnozamestnanecký pomer v dočasnej štátnej službe vznikol. Žalovaný mal za to, že pokiaľ potreba plnenia služobných úloh vykonávaných žalobkyňou v dočasnej štátnej službe pominula 1.9.2016, týmto dňom uplynula doba určitá vymedzením účelu, na ktorý bola služobná zmluva uzatvorená. Žalovaný poukazoval na to, že trvanie dočasnej štátnej služby je vo všeobecnosti podmienené existenciou dôvodu, na základe ktorého štátnozamestnanecký pomer v dočasnej štátnej službe vzniká, v prípade žalobkyne išlo o dočasnú potrebu plniť úlohy vyplývajúce z národného projektu v oblasti terénnej a sociálnej práce a komunitných centier financované z eurofondov. V prípade žalobkyne tak bolo trvanie dočasnej štátnej služby podmienené dočasnou potrebou plnenia úloh vyplývajúcich z projektov. Vydaným organizačným opatrením žalobkyňa prestala byť potrebná na plnenie úloh štátnej služby a dočasnosť jej výkonu uplynula dňom 1.9.2016. Tým, že pominuli potreby plnenia služobných úloh štátnej služby na Úrade splnomocnenca vláda SR pre rómske komunity, skončil štátnozamestnanecký pomer žalobkyne týmto dňom uplynutím dočasnej štátnej služby. 8. Z ustanovenia § 17 ods. 1 Zákona o štátnej službe č. 400/2009 Z.z. vyplýva, že dočasná štátna služba je štátna služba na určitú dobu. Z § 17 ods. 3 cit. zák. možno vyvodiť, že do dočasnej štátnej služby možno prijať občana, ktorý sa uchádza o štátnu službu, a to buď bez výberového konania či bez výberu alebo na základe výberového konania či na základe výberu. V § 17 ods. 3 cit. zák. sú upravené aj konkrétne dôvody prijatia uchádzača do dočasnej štátnej služby, a to buď na zastupovanie štátneho zamestnanca (písm. a/), na voľné štátnozamestnanecké miesto do obsadenia tohto miesta štátnym zamestnancom v stálej štátnej službe (písm. b/), alebo na voľné štátnozamestnanecké miesto odborníka, ktorý je dočasne potrebný na plnenie úloh štátnej služby (písm. c/). Možno tak konštatovať, že zákonnými dôvodmi vzniku dočasnej štátnej služby, sú zastupovanie štátneho zamestnanca, voľné štátnozamestnanecké miesto dočasne neobsadené štátnym zamestnancom v stálej štátnej službe a voľné štátnozamestnanecké miesto odborníka dočasne potrebného na plnenie úloh štátnej služby. Existencia jedného z týchto zákonných dôvodov je predpokladom vzniku ako i ďalšieho trvania dočasnej štátnej služby. Z podstaty dočasnej štátnej služby tak možno vyvodiť, že jej trvanie je podmienené existenciou zákonného dôvodu, na základe ktorého štátnozamestnanecký pomer v dočasnej štátnej službe vznikol. 9. V § 52 ods.1 Zákona o štátnej službe sú taxatívne vymenované právne skutočnosti, na základe ktorých dochádza ku skončeniu štátnozamestnaneckého pomeru na základe zákona. Podľa § 52 ods.1 písm. i/ Zákona o štátnej službe, štátnozamestnanecký pomer sa skončí uplynutím dočasnej štátnej služby. Z dôvodovej správy k ust. § 52 ods. 1 písm. i/ Zákona o štátnej službe vyplýva, že ak je dôvodom skončenia štátnozamestnaneckého pomeru na základe zákona uplynutie dočasnej štátnej služby, tak ku skončeniu dočasnej štátnej služby spravidla dôjde uplynutím dohodnutej (resp. ustanovenej) doby, prípadne na základe toho, že nastane zákonom ustanovený predpoklad, ktorý je dôvodom skončenia štátnozamestnaneckého pomeru v dočasnej štátnej službe. 10. V prípade štátnozamestnaneckého pomeru v dočasnej štátnej službe, ktorá je obmedzená na dobu určitú a ktorej doba trvania musí byť uvedená v služobnej zmluve, prichádza do úvahy skončenie štátnozamestnaneckého pomeru na základe zákona zásadne uplynutím dohodnutej doby trvania dočasnej štátnej služby podľa § 52 ods. 1 písm. i/, pokiaľ skôr nedôjde k jeho skončeniu z dôvodu, že nastane niektorý zákonom ustanovený predpoklad, ktorý je dôvodom skončenia štátnozamestnaneckého pomeru podľa § 52 ods. 1 písm. a/ až h/ Zákona o štátnej službe. 11. V preskúmavanej veci je zákonným dôvodom vzniku štátnozamestnaneckého pomeru žalobkyne v dočasnej štátnej službe voľné štátnozamestnanecké miesto odborníka - hlavného štátneho radcu na plnenie úloh v príslušnom odbore štátnej služby (1.03 Medzinárodná spolupráca, finančné prostriedky európskych spoločenstiev). Ku skončeniu štátnozamestnaneckého pomeru na základe zákona však nedochádza automaticky samotným zánikom zákonného dôvodu, ktorý bol predpokladom vzniku dočasnej štátnej služby. V prípade ak by zaniknutie dôvodu vzniku dočasnej štátnej služby malo za následok zánik dočasnej štátnej služby a tým aj skončenie štátnozamestnaneckého pomeru na základe zákona, nebolo by potrebné dobu trvania dohodnúť v služobnej zmluve, ktorej obligatórnou náležitosťou je aj čas trvania dočasnej štátnej služby (§ 27 ods. 2 písm. j/) so zreteľom na to, že dočasná štátna služba odborníka, ktorý je dočasne potrebný na plnenie úloh štátnej služby, trvá po dobu dohodnutú v služobnej zmluve (§ 18 písm. g/). Odvolací súd preto zastáva názor, že zánik zákonného dôvodu vzniku dočasnej štátnej služby môže privodiť skončenie štátnozamestnaneckého pomeru na základe zákona podľa § 52 ods. 1 písm. i/ len v prípade, ak bolo trvanie dočasnej štátnej služby výslovne (celkom jednoznačne) dohodnuté v služobnej zmluve v závislosti od doby trvania zákonného dôvodu vzniku dočasnej štátnej služby. Pre zánik štátnozamestnaneckého pomeru žalobkyne na základe zákona podľa § 52 ods. 1 písm. i/ v danej veci preto nepostačuje len skutočnosť, že trvanie dočasnej štátnej služby ako takej je vo svojej podstate viazané na trvanie zákonného dôvodu vzniku dočasnej štátnej služby, resp. na potreby plnenia úloh štátnej služby. Nejde totiž o takú právne relevantnú skutočnosť, s ktorou by Zákon o štátnej službe bez ďalšieho spájal skončenie štátnozamestnaneckého pomeru na základe zákona a zánik zákonného dôvodu vzniku dočasnej štátnej služby nemožno subsumovať ani pod uplynutie dočasnej štátnej služby, za ktoré sa považuje uplynutie dohodnutej doby trvania dočasnej štátnej služby. 12. V posudzovanej veci žalovaný nenáležite s odkazom na dôvodovú správu k § 52 ods. 1 písm. i/ Zákona o štátnej službe argumentuje, že pokiaľ je predpokladom pre skončenie štátnozamestnaneckého pomeru v dočasnej štátnej službe zaniknutie dôvodu, na základe ktorého štátnozamestnanecký pomer v dočasnej štátnej službe vznikol, tak potom tým, že potreba plnenia služobných úloh vykonávaných žalobkyňou v dočasnej štátnej službe; ako dôvod jej vzniku; pominula 01.09.2016, týmto dňom uplynula doba určitá vymedzením účelu, na ktorý bola služobná zmluva uzatvorená. Samotným zánikom účelu, pre ktorý bola služobná zmluva so žalobkyňou uzatvorená, teda pominutím potreby plnenia služobných úloh vyplývajúcich z národných projektov, nezanikol štátnozamestnanecký pomer na základe zákona uplynutím dočasnej štátnej služby. Zákon o štátnej službe nepripúšťa iné dôvody zániku štátnozamestnaneckého pomeru na základe zákona ako tie, ktoré sú taxatívne vymenované v kogentnom ust. § 52 ods. 1 pod písm. a/ až i/, a preto ani jeho extenzívnym výkladom na základe dôvodovej správy nemožno rozširovať okruh týchto dôvodov o iné právne skutočnosti. Odvolací súd preto na rozdiel od súdu prvej inštancie dospel k záveru, že ku skončeniu štátnozamestnaneckého pomeru podľa § 52 ods. 1 písm. i/ nemohlo v danom prípade dôjsť len samotným zánikom (pominutím) potreby plnenia služobných úloh vykonávaných žalobkyňou v dočasnej štátnej službe, resp. zaniknutím účelu, na ktorý bola služobná zmluva uzatvorená. Neobstojí tak obrana žalovaného, že už z názvu štátnozamestnaneckého miesta, na ktorom bola žalobkyňa zaradená, vyplýva, že ide o dočasné plnenie úloh štátnej správy, a to len počas trvania potreby plnenia takýchto úloh. 13. Pre posúdenie, či v prípade žalobkyne došlo ku skončenie štátnozamestnaneckého pomeru na základe zákona uplynutím dočasnej štátnej služby, je rozhodujúce dojednanie trvania dočasnej štátnej služby v služobnej zmluve. Trvanie dočasnej štátnej služby môže byť vymedzené konkrétnym obdobím (časovým údajom) alebo aj iným nepochybným spôsobom tak, že môže závisieť od splnenia určitej podmienky, resp. od toho, kedy nastane určitá právna skutočnosť, ktorou môže byť aj potreba vykonávania (doba trvania) určitých prác. Pre posúdenie skončenia štátnozamestnaneckého pomeru na základe zákona uplynutím dočasnej štátnej služby podľa § 52 ods. 1 písm. i/ je v preskúmavanej veci podstatné dojednanie doby trvania dočasnej štátnej služby stranami v služobnej zmluve zo dňa 11.04.2016. V danom prípade bol v služobnej zmluve dohodnutý čas trvania: " doba určitá - na základe výberu číslo SPOU-PO-Vk-2016/59 z 31. marca 2016 na voľné štátnozamestnanecké miesto štátneho zamestnanca - odborníka, ktorý je dočasne potrebný na plnenie úloh štátnej služby - trvá najdlhšie do 31. decembra 2022". 14. V prípade, ak by malo mať pominutie potreby vykonávania služobných úloh žalobkyňou; teda zánik účelu na ktorý bola služobná zmluva uzatvorená; za následok skončenie štátnozamestnaneckého pomeru na základe zákona, musel by byť v služobnej zmluve čas trvania doby dočasnej štátnej služby dohodnutý na dobu trvania jej účelu - potrebu vykonávania služobných úloh štátnej služby t. j. vykonávania prác národného projektu v oblasti terénnej a sociálnej práce a komunitných centier. V danom prípade však takého dojednanie v časti I. bod 1. písm. d/ služobnej zmluvy absentuje, doba trvania dočasnej štátnej služby nebola vymedzená v služobnej zmluve účelom, pre ktorý bola so žalobkyňou uzatvorená. Žalovaný si tak nedohodol so žalobkyňou v služobnej zmluve dobu trvania dočasnej štátnej služby dobou potreby vykonávania služobných úloh vyplývajúcich z národných projektov, na ktoré bola vybratá/prijatá. Pokiaľ žalovaný skončil so žalobkyňou štátnozamestnanecký pomer na základe zákona z dôvodu pominutia potreby plnenia služobných úloh štátnej služby na Úrade splnomocnenca vlády SR pre rómske komunity, a čas trvania dočasnej štátnej služby nebol dohodnutý na dobu potreby vykonávania týchto prác, dospel odvolací súd k záveru, že dôvod skončenia štátnozamestnaneckého pomeru na základe zákona podľa § 52 ods. 1 písm. i/ nebol daný. 15. Nad rámec uvedeného odvolací súd dodáva, že dobu trvania dočasnej štátnej služby je možné dojednať aj dobou trvania zákonného dôvodu vzniku dočasnej štátnej služby. Dobu trvania je preto možné v služobnej zmluve vymedziť aj samotným zákonným dôvodom pokiaľ sa vopred nedá stanoviť presný termín, dokedy bude tento dôvod trvať; dobu tak možno vymedziť napr. návratom na pracovisku dočasne neprítomného štátneho zamestnanca z materskej dovolenky alebo po práceneschopnosti, dobou trvania (existenciou) voľného štátnozamestnaneckého miesta odborníka potrebného na plnenie úloh štátnej služby. Potom, ak by bol v danom prípade čas trvania dočasnej štátnej služby dohodnutý v služobnej zmluve v časti d) označenej ako čas trvania kombinovane, a to viazaním určitej doby trvania dočasnej štátnej služby na voľné štátnozamestnanecké miesto, na ktoré bola žalobkyňa dočasne prijatá na plnenie úloh štátnej služby, ako aj konkrétnym časovým údajom vymedzujúcim maximálnu dobu trvania štátnozamestnaneckého pomeru v dočasnej štátnej službe, teda podľa toho, ktorá doba uplynie skôr, došlo by ku skončeniu štátnozamestnaneckého pomeru na základe zákona podľa § 52 ods. 1 písm. i/ zánikom tohto voľného miesta, na existenciu ktorého, ako zákonného dôvodu vzniku dočasnej štátnej služby, bolo trvanie doby dočasnej štátnej služby viazané, a to bez zreteľa na skutočnosť, akým spôsobom toto voľné miesto zaniklo. Pokiaľ by dohodnutá doba trvania dočasnej štátnej služby závisela od existencie dôvodu jej vzniku, t.j. voľného štátnozamestnaneckého miesta dočasne vytvoreného pre odborníka, potom by došlo v prípade zrušenia tohto miesta; hoci aj organizačným opatrením žalovaného; ku skončeniu štátnozamestnaneckého pomeru na základe zákona uplynutím dočasnej štátnej služby; a to i bez ohľadu na to, že by projekty, pre ktoré bolo miesto vytvorené, naďalej trvali. 16. Žalovaný však v danom prípade netvrdil, že by v služobnej zmluve bola dohodnutá doba trvania dočasnej štátnej služby kombinovane tak, že by bola viazaná aj na existenciu a trvanie voľného štátnozamestnaneckého miesta žalobkyne, ktorého zánikom; jeho zrušením organizačným opatrením; by došlo ku skončeniu štátnozamestnaneckého pomeru na základe zákona uplynutím dočasnej štátnej služby. Žalovaný sa v konaní dovolával skončenia štátnozamestnaneckého pomeru len s ohľadom na vymedzenie účelu, na ktorý bola služobná zmluva so žalobkyňou uzatvorená a na pominutie potreby plnenia služobných úloh žalobkyňou, neargumentoval tým, že doba trvania bola v služobnej zmluve dohodnutá; okrem dátumu; aj inou objektívnou právnou skutočnosťou či udalosťou, a nespochybňoval ani tvrdenia žalobkyne o nedojednaní inej doby trvania dočasnej štátnej služby v služobnej zmluve. Žalovaným nebol v konaní prezentovaný jeho zámer premietnuť do určitej doby trvania v služobnej zmluve zákonný dôvod vzniku dočasnej štátnej služby - voľné štátnozamestnanecké miesto odborníka, ktorý je dočasne potrebný na plnenie úloh štátnej služby, a obmedziť tak v služobnej zmluve dobu trvania dočasnej štátnej služby na existenciu / dobu trvania voľného miesta, na ktoré bola žalobkyňa vybratá/prijatá. Nie je tak možné dospieť k záveru o inak vyjadrenej dobe trvania dočasnej štátnej služby v služobnej zmluve ako len časovým údajom najdlhšie do 31.12.2022. Napokon sa žiada dodať, by pokiaľ by aj žalovaný chcel v služobnej zmluve trvanie dočasnej štátnej služby viazať na voľné štátnozamestnanecké miesto, nebolo by možné považovať takéto vyjadrenie doby určitej za dostatočne zrozumiteľné vymedzenie doby trvania dočasnej štátnej služby, a pretože ide o podstatnú náležitosť služobnej zmluvy, v tejto časti by bolo dojednanie doby trvania na základe inej právnej skutočnosti neplatné pre jeho neurčitosť a nezrozumiteľnosť podľa § 37 ods. 1 Obč. zák. 17. S poukazom na vyššie uvedené odvolací súd napadnutý rozsudok súdu prvej inštancie zmenil podľa § 388 C.s.p. a v súlade s ust. § 52 ods. 3 Zákona o štátnej službe určil, že ku skončeniu štátnozamestnaneckého pomeru založeného medzi žalobkyňou a žalovaným k 31.augustu 2016 nedošlo a štátnozamestnanecký pomer trvá naďalej, a vo zvyšnej časti, ktorým bola žaloba zamietnutá čo do zaplatenia náhrady funkčného platu, rozsudok súdu prvej inštancie zrušil a vec mu vrátil na ďalšie konanie podľa § 389 ods. 1 písm. a/, písm. c/ C.s.p. , v ktorej časti zostal žalobný petit na plnenie neúplný, a bude preto povinnosťou súdu prvej inštancie vyzvať žalobkyňu postupom podľa § 129 C.s.p. na odstránenie vád podania uvedením konkrétnej výšky uplatňovanej žalovanej istiny a na základe riadneho žalobného návrhu vecne posúdiť opodstatnenosť zostávajúceho nároku žalobkyne z hľadiska relevantnej právnej úpravy a argumentácie strán s tým, že svoje úvahy, na základe ktorých dospeje k rozhodnutiu náležitým (zákonným, zrozumiteľným) spôsobom odôvodní a v novom rozhodnutí o veci rozhodne o náhrade trov aj tohto odvolacieho konania (§ 396 ods. 3 C.s.p.). 18. Toto rozhodnutie bolo prijaté pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1316217412.1 (dáta aktuálne k 14. 11. 2026). Záväzné je znenie zverejnené súdom.




